OBH 3884/1998.
Az állampolgári jogok országgyűlési biztosa általános helyettesének jelentése
Előadó: dr. Budai Andrea

Az eljárás megindítása:
	Panaszosok azért fordultak az Országgyűlési Biztosok Hivatalához, mert az  EU SOCRATES oktatási program működésével kapcsolatban kérdéseikre az Oktatási Minisztérium nem adott érdemi választ.
	A beadványban leírt sérelem összefügg a jogbiztonsággal és a művelődéshez való joggal, ezért az 1993. évi LIX. tv. 16.§-a alapján vizsgálatot indítottam.
A vizsgálat megindításával egyidejűleg megkerestem az Oktatási Minisztériumot (a továbbiakban: minisztérium).

Az érintett jogszabályok:
•	142/1997. (VIII.29.) sz. Korm.rendelet
•	2080/1998. (IV.8.) sz. Korm.határozat

A megállapított tényállás és a vizsgálat megállapításai:
	A panaszosok a Socrates programmal összefüggő aggályaikat juttatták kifejezésre, érzékeltetve az ún. promóter iskolák és tanárok EU iskolákkal létrejött partnerkapcsolatban játszott szerepének fontosságát. Álláspontjuk szerint a minisztérium a program helyzetéről nem ad megfelelő tájékoztatást.
	Az Európai Unióba való csatlakozás előkészülete érdekében Magyarország a 142/1997. (VIII.20.) sz. Korm.rendelet értelmében vesz részt az ún. Socrates programban. Az ezzel kapcsolatos teendők ellátására az Oktatási Minisztérium hivatott.
Panaszosok előadták, hogy 1996 júniusában a Művelődési és Közoktatási Minisztérium pályázatot hirdetett EU SOCRATES oktatási programjának terjesztésére vállalkozó iskolák számára. Több mint 40 pályázatból 13 iskola nyerte el a terjesztő (promóter) címet, illetve a pályázatban foglaltaknak megfelelően egy-egy tanár a promóter tanári titulust. Információs iroda megnyitására 1997-re 300.000 (háromszázezer) forintot kaptak az iskolák, hogy létrehozzanak egy Európa Szobát, ahol az érdeklődőkkel foglalkoznak a promóterek. Mindezt az akkor még önállóan működő Socrates Nemzeti Iroda koordinálta.
	Az iroda tevékenységének nem megfelelő színvonala miatt 1998 áprilisában a minisztérium kezdeményezte a program más formában történő működtetését. Ennek eredményeképpen a Tempus Közalapítvány Alapító Okiratának módosításáról szóló 2080/1998. (IV.8.) sz. Korm.határozat a Socrates program működtetését a Tempus Közalapítvány tevékenységi körébe utalta. A kormányhatározat végrehajtása több lépcsőben történt. Ennek egyik lépése a Professzorok Háza keretei között működő Socrates Nemzeti Iroda 1998. július 31-ei hatállyal történő megszüntetése. A feladatok átadása-átvétele és az egyes tevékenységek folyamatosságának biztosítása nem volt zökkenőmentes.
A Socrates Nemzeti Iroda a program pályázati lehetőségeinek terjesztése céljából 1998 januárjában kötött szerződést a promóter iskolákkal. A szerződésben vállalt, átlagosan 200.000 Ft/iskola költségtérítést a Professzorok Háza/Socrates Nemzeti Iroda nem utalta el az érintett iskoláknak, jóllehet az Oktatási Minisztérium a költségek fedezetét biztosította számára. Az OM többszöri felszólítása utána Professzorok Háza 1998. december 17-én teljesítette szerződéses partnereivel szemben vállalt kötelezettségeit. Tájékoztattak továbbá, hogy az átadás-átvétel során felfedezett, a fentiekhez hasonló esetek kivizsgálása jelenleg is folyamatban van.
	A Tempus Közalapítvány több nemzetközi oktatási együttműködési programot működtet. A Socrates program átvétele után hozzálátott információterjesztési stratégiájának kiegészítésére, módosítására. A közalapítvány a jövőben a közoktatási intézmények vonatkozásában az egész országot egyenletesen lefedő, megfelelő kommunikációs csatornákkal rendelkező hálózatként elsődlegesen - a minisztérium egyetértésével - a megyei pedagógiai intézetekre kíván támaszkodni. A közalapítvány és az intézetek közötti együttműködés egyeztetése folyamatban van.
	Tájékoztattak továbbá arról, hogy a beadványukban említett levél a kormányhatározat következtében beállt változásokról értesítette a promóter iskolákat.
Tekintettel arra, hogy a közalapítvány nem áll jogviszonyban a promóter iskolákkal, valamint erre vonatkozóan ígért, vagy a Professzorok Házától átvállalt kötelezettsége sincs, a promóter iskoláknak írt tájékoztató levél ilyen értelmű kötelezettséget nem tartalmazott. Ettől függetlenül - a tájékoztatás szerint - a promóter iskolák képviselői meghívást kaptak a közalapítvány őszi országos rendezvénysorozatára, továbbá megkapták a közalapítvány keretein belül felállított Socrates Nemzeti Iroda tájékoztató anyagait is. A pedagógiai intézetek és a közalapítvány közötti munkakapcsolat formájának véglegesítése után a közalapítvány tájékoztatni fogja a promóter iskolákat az új tájékoztató hálózatról. Amennyiben az adott iskolák a jövőben részt kívánnak venni a programmal kapcsolatos tájékoztató munkában, úgy erre a területileg illetékes megyei pedagógiai intézeteken keresztül bizonyára lesz lehetőségük.
	A vizsgálat megállapította, hogy a minisztérium a problémát érzékelte, azt kivizsgálta, melynek eredményeként megszületett a 2080/1998. (IV.8.) Korm. határozat.
	Az érintetteket a bekövetkezett változásról értesítették és arra is lehetőséget biztosítottak, hogy az intézetek a jövőben is folyamatos tájékoztatást kapjanak.
	A fentiek alapján megállapítható, hogy a minisztérium eljárásával nem okozott visszásságot a vizsgálat alkotmányos jogokkal összefüggésben.

Budapest, 1999. október 4.

Dr. Polt Péter